กสิกรชูกองตราสารหนี้9เดือนรับ2.85%
บลจ.กสิกรไทย ลุยตลาดตราสารหนี้ต่อเนื่อง ชูกองทุนใหม่ 9 เดือน ผลตอบแทน 2.85% ต่อปี
29 ต.ค. 2565

บลจ.กสิกรไทย ลุยตลาดตราสารหนี้ต่อเนื่อง ชูกองทุนใหม่ 9 เดือน ผลตอบแทน 2.85% ต่อปี
นายชัชชัย สฤษดิ์อภิรักษ์ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บริษัทยังคงรักษาความเป็นผู้นำในการนำเสนอกองทุนตราสารหนี้ต่างประเทศประเภทกำหนดอายุโครงการ ซึ่งเน้นลงทุนในตราสารหนี้คุณภาพดีจากทั่วโลก เพื่อสร้างโอกาสรับผลตอบแทนที่น่าสนใจกว่าการลงทุนกับตราสารหนี้ในประเทศเพียงอย่างเดียว 
ทั้งนี้ ในช่วงวันที่ 915 ก.ค.นี้ บลจ.กสิกรไทย จะเสนอขายกองทุนเปิดเค ตราสารหนี้ 9 เดือน เอ (KFI9MA) โอกาสรับผลตอบแทนหลังหักค่าใช้จ่ายกองทุนที่ 2.85% ต่อปี ซึ่งเป็น บลจ.รายเดียวที่เสนอขายอายุ 9 เดือนในสัปดาห์นี้ นับเป็นทางเลือกใหม่และเป็นโอกาสที่ดีสำหรับผู้ลงทุนที่รับความเสี่ยงได้ต่ำ แต่ต้องการโอกาสรับผลตอบแทนที่น่าสนใจ ท่ามกลางสภาวะเศรษฐกิจที่ยังคงมีความผันผวน รวมทั้งการคาดการณ์อัตราผลตอบแทนตราสารหนี้ระยะยาวที่ยังมีโอกาสปรับลดลง ซึ่งเป็นผลสืบเนื่องมาจากเศรษฐกิจสหรัฐที่มีแนวโน้มฟื้นตัวดีขึ้น 
อย่างไรก็ตาม การลงทุนในตราสารที่ไม่ใช่สกุลเงินบาท กองทุนมีนโยบายป้องกันความเสี่ยงจากอัตราแลกเปลี่ยนทั้งจำนวน
นายชัชชัย กล่าวว่า ในช่วงเวลาเดียวกันบริษัทจะเสนอขายกองทุนเปิดเค ตราสารหนี้ 3 เดือน ซียู (KFI3MCU) ให้โอกาสรับผลตอบแทนหลังหักค่าใช้จ่ายกองทุนที่ 2.60% ต่อปี และกองทุนเปิดเค ตราสารหนี้ 6 เดือน บีคิว (KFI6MBQ) ประมาณการผลตอบแทนหลังหักค่าใช้จ่ายกองทุนที่ 2.75% ต่อปี 
นอกจากนี้ เพื่อตอบรับความต้องการสำหรับผู้ลงทุนที่รับความเสี่ยงได้ต่ำมากและต้องการลงทุนระยะสั้นกับตราสารหนี้ในประเทศเป็นหลัก ในช่วงเวลาเดียวกันจะเปิดขายกองทุนเปิดเคคุ้มครองเงินต้น ตราสารหนี้ไทย 3 เดือน ซีโอ (KPPTF3MCO) โดยกองทุนดังกล่าวจะเน้นลงทุนในพันธบัตรรัฐบาลไทย หรือพันธบัตรธนาคารแห่งประเทศไทย และบางส่วนที่เหลือจะลงทุนในเงินฝากประจำ 3 เดือนของธนาคารพาณิชย์ ซึ่งจะให้โอกาสรับผลตอบแทนปลอดภาษีสำหรับลูกค้าบุคคลธรรมดาที่ 2.40% ต่อปี